Ne temelju članka 20. stavka 1. Zakona o održivom gospodarenju otpadom („Narodne novine“ broj 94/13), te članka 28. Statuta Općine Ernestinovo („Službeni glasnik“ Općine Ernestinovo broj 1/13 i 4/13) Općinsko vijeće Općine Ernestinovo na 23. sjednici održanoj 16. ožujka 2016. usvaja

**IZVJEŠĆE**

**o provedbi Plana gospodarenja otpadom**

**za Općinu Ernestinovo**

**za 2015. godinu**

1. **UVOD**

Stavkom 1. članka 20. Zakona o održivom gospodarenju otpadom („Narodne novine“, broj 94/13) propisano je da jedinica lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

Člankom 174. Zakona o održivom gospodarenju otpadom („Narodne novine“, broj 94/13) propisano je da postojeći županijski, gradski i općinski planovi gospodarenja otpadom koji su doneseni na temelju Zakona o otpadu (»Narodne novine«, br. 178/04., 111/06., 60/08. i 87/09.) do dana stupanja na snagu ovoga Zakona, ostaju na snazi do isteka roka na koji su doneseni u dijelu u kojem nisu u suprotnosti s odredbama ovoga Zakona i Plana.

Općina Ernestinovo obuhvaća tri naselja: Divoš, Ernestinovo i Laslovo.

Prema popisu stanovništva iz 2011. godine, Općina Ernestinovo ima 2.189 stanovnika.

1. **OBVEZE JEDINICE LOKALNE SAMOUPRAVE**

Jedinica lokalne samouprave dužna je na svom području osigurati:

* javnu uslugu prikupljanja miješanog komunalnog otpada, i biorazgradivog komunalnog otpada,
* odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
* sprječavanje odbacivanja otpada na način suprotan ovom Zakonu te uklanjanje tako odbačenog otpada,
* provedbu Plana,
* donošenje i provedbu Plana gospodarenja otpadom jedinice lokalne samouprave,
* provođenje izobrazno-informativnih aktivnosti na svom području,
* mogućnost provedbe akcija prikupljanja otpada.

1. **PLAN GOSPODARENJA OTPADOM OPĆINE ERNESTINOVO**

Plan gospodarenja otpadom Općine Ernestinovo izrađen je sukladno Zakonu o otpadu („Narodne novine“ broj 178/04, 158/05 i 111/06) te je sukladno članku. 174. Zakona o održivom gospodarenju otpadom na snazi do isteka roka na koji je donesen u dijelu koji nije u suprotnosti sa odredbama Zakona o održivom gospodarenju otpadom.

Izmjene i dopune Plana nisu donesene.

Planom su predviđene:

* mjere odvojenog sakupljanja komunalnog otpada
* mjere za upravljanje i nadzor odlagališta za komunalni otpad
* aktivnosti na sanaciji neuređenih odlagališta, u slučaju njihovog pojavljivanja

U postupku je donošenje novog Plana gospodarenja otpadom Općine Ernestinovo, sukladno odredbama Zakona o održivom gospodarenju otpadom („Narodne novine“ broj 94/13).

1. **ANALIZA UČINKOVITOSTI PODUZETIH MJERA, OCJENA STANJA I POTREBA U GOSPODARENJU OTPADOM NA PODRUČJU OPĆINE ERNESTINOVO, UKLJUČUJUĆI OSTVARIVANJE CILJEVA**

Djelatnost sakupljanja i odvoza komunalnog otpada povjerena je trgovačkom društvu UNIKOM d.o.o. iz Osijeka, u kojem Općina Ernestinovo ima suvlasnički udio.

Općinsko vijeće Općine Ernestinovo donijelo je Odluku o obvezatnom korištenju komunalne usluge održavanja čistoće u dijelu koji se odnosi na sakupljanje i odvoz komunalnog otpada na području Općine Ernestinovo („Službeni glasnik“ Općine Ernestinovo broj 5/10).

Organiziranim odvozom komunalnog otpada obuhvaćena su sva tri naselja Općine, odnosno sva kućanstva i poslovni subjekti.

Komunalni otpad odvozi se i odlaže izvan područja Općine, na deponiju Lonačnica Velika.

Planom su predviđene općenite mjere odvojenog sakupljanja komunalnog otpada u skladu s tadašnjim zakonskim propisima. Međutim, u skladu sa obvezama koje proizlaze iz (novog) Zakona o održivom gospodarenju otpadom, koji predviđa obvezu jedinica lokalne samouprave da organizira odvojeno prikupljanje komunalnog otpada i razvrstavanje otpada „na kućnom pragu“, kao najdjelotvornijeg načina razvrstavanja otpada, pristupljeno je organizaciji navedenog, a da to nije ni bilo propisano Planom.

U tu svrhu početkom 2015. godine nabavljene su plave posude za odvojeno prikupljanje starog papira te je u svakom naselju postavljen eko otok s kontejnerima za odvojeno prikupljanje problematičnog otpada, koji su postavljeni na javnu površinu. U nastavku se daje pregled nabavljene komunalne opreme, s utrošenim sredstvima:

|  |  |  |  |  |
| --- | --- | --- | --- | --- |
| R.b. | Naziv proizvoda/kataloški broj | Količina (kom) | Jedinična cijena (bez PDV-a, u kn) | Ukupno (bez PDV-a, u kn) |
| 1. | KANTA PEHD 120l plava 0004-1 (za stari papir) | 800 | 140,00 | 112.000,00 |
| 2. | KONTEJNER M-B 2,1m3 ZA PAPIR 6781-1 | 3 | 7.300,00 | 21.900,00 |
| 3. | KONTEJNER M-B 2,1m3 ZA STAKLO 6781-2 | 3 | 7.300,00 | 21.900,00 |
| 4. | KONTEJNER M-B 2,1m3 ZA PLASTIKU 6781-4 | 3 | 7.300,00 | 21.900,00 |
| 5. | KONTEJNER M-B 2,1m3 ZA OSTALO (METAL) 6781-3 | 2 | 7.300,00 | 14.600,00 |
| 6. | KONTEJNER M-B 2,1m3 ZA OSTALO (TEKSTIL) 6781-3 | 1 | 7.300,00 | 7.300,00 |
| **Ukupno roba** | | | | **199.600,00** |
| **PDV (25%)** | | | | **49.900,00** |
| **SVEUKUPNO S PDV-om** | | | | **249.500,00** |

Na području Općine Ernestinovo broj kućanstava koja su obveznici odvoza komunalnog otpada kreće se oko 750, pa je naručena veća količina plavih posuda, za nove korisnike i za pravne osobe koje iskažu potrebu za plavom posudom za stari papir.

Nabava komunalne opreme sufinancirana je od strane Fonda za zaštitu okoliša i energetsku učinkovitost u visini 80% odnosno 199.600,00 kn, a Općina Ernestinovo iz svog je proračuna izdvojila 20% potrebnih sredstava odnosno 49.900,00 kn.

Unikom d.o.o. osigurao je vrećice za odvojeno odlaganje pet ambalaže, koje su podijeljene građanima istovremeno s plavim posudama. Ove su vrećice za građane također besplatne. Nakon što iskoriste sve dodijeljene vrećice za odvojeno odlaganje pet ambalaže, građani mogu podići nove vrećice u zgradi općinske uprave, za daljnje korištenje. Vrećice se ne naplaćuju.

Građani od ranije imaju zelene posude zapremine 120 l, kojima se prikuplja mješoviti komunalni otpad.

Odvoz komunalnog otpada organiziran je na sljedeći način:

* mješoviti komunalni otpad koji građani odlažu u zelene posude odvozi se jednom tjedno
* stari papir koji građani odlažu u plave posude odvozi se jednom mjesečno
* pet ambalaža koju građani odlažu u posebne za to namijenjene vrećice odvozi se jednom mjesečno, istoga dana kad i stari papir
* neovisno o odvozu starog papira i pet ambalaže „sa kućnog praga“, građanima su dostupni i eko-otoci za odvojeno odlaganje otpada, u svakom naselju po jedan
* glomazni otpad odvozi se jednom tjedno, sa više lokacija, a odlaže se u za to predviđene kontejnere koji se smještaju na javnu površinu

Prilikom podjele plavih posuda i vrećica za pet ambalažu, građanima je uručen kratak informativni letak kojim se ukazuje na potrebu i zakonske obveze za razvrstavanje otpada.

1. **PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA NA PODRUČJU OPĆINE ERNESTINOVO**

Daje se pregled prikupljenog otpada, prema vrstama i oznakama iz kataloga otpada Pravilnika o katalogu otpada („Narodne novine“ broj 90/15):

|  |  |  |  |  |  |  |
| --- | --- | --- | --- | --- | --- | --- |
| Tvrtka ili naziv | Područje sa kojeg je otpad skupljen (općina/grad) | Broj stanovnika obuhvaćen skupljanjem | Oznaka iz kataloga otpada (NN 90/15) | Naziv otpada | Ukupno sakupljeno (preuzeto u 2014. godini)  tona | Ukupno sakupljeno (preuzeto u 2015. godini)  tona |
| *UNIKOM d.o.o. Osijek* | *Općina Ernestinovo* | *2.189* | *20 03 01* | *mješoviti komunalni otpad* | *511,20* | *493,20* |
| *20 01 01* | *papir – plave posude* | *--* | *18,27* |
| *20 01 39* | *plastika – „s kućnog praga“* | *--* | *3,84* |
| *20 01 01* | *papir – eko otoci* | *--* | *2,73* |
| *20 01 39* | *plastika – eko otoci* | *--* | *0,36* |
| *20 01 02* | *staklo – eko otoci* | *--* | *1,20* |
| *20 01 40* | *metal – eko otoci* | *--* | *0,56* |

Za 2014. godinu postoje jedino podaci o količini mješovitog komunalnog otpada jer tada još nije bilo organizirano odvojeno prikupljanje otpada. Usporedbom podataka za 2014. i 2015. godinu vidljivo je da se uvođenjem odvojenog prikupljanja smanjila količina mješovitog komunalnog otpada. Može se očekivati daljnji trend smanjivanja količina mješovitog otpada.

1. **ZAKLJUČAK**

Poduzetim mjerama učinjen je značajan iskorak u održivom gospodarenju otpadom u odnosu na dosadašnje stanje. Međutim, potrebno je još organizirati mobilnu reciklažnu jedinicu, u dogovoru s trgovačkim društvom Unikom d.o.o. Osijek. Naime, procjenjuje se da je to prikladniji način prikupljanja otpada nego izgradnja reciklažnog dvorišta.

U tu svrhu potrebno je koristiti mogućnosti za sufinanciranje koje nudi Fond za zaštitu okoliša i energetsku učinkovitost.

Potrebno je nastaviti s edukacijom stanovništva putem dodatnih informativnih letaka, radionica i slično.

Ovo Izvješće se obavezno dostavlja Osječko-baranjskoj županiji, Upravnom odjelu za prostorno-planiranje, zaštitu okoliša i prirode.

Izvješće se ima objaviti u „Službenom glasniku“ Općine Ernestinovo.

KLASA: 351-01/16-01/01

URBROJ: 2158/04-16-01

Ernestinovo, 16. ožujka 2016.

Predsjednik

Općinskog vijeća

Siniša Stražanac